I medfør af bilag IV, punkt 4, stk. 2, i akten vedrørende Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union skal ethvert lager af landbrugsprodukter, såvel privat som offentligt, der er i fri omsætning på de nye medlemsstaters område på tiltrædelsesdatoen, og som overstiger, hvad der må anses for at være et normalt overført lager, afvikles for de nye medlemsstaters regning.

Fastlæggelsen af betydningen og rækkevidden af udtrykket »afvikles« skal ske under hensyn til den generelle sammenhæng, hvori det anvendes, og efter dets normale mening i sædvanlig sprogbrug. Hvad angår landbrugsprodukter betyder udtrykket »afvikles« som anvendt i tiltrædelsesaktens bilag IV, punkt 4, stk. 2, i sædvanlig sprogbrug således »destrueret« eller »fjernet fra markedet«. Desuden kan landbrugsprodukter i fri omsætning, som findes på medlemsstaternes område, absorberes af markedet. Præciseringen i tiltrædelsesaktens bilag IV, punkt 4, stk. 2, hvorefter overskudsmængderne skal afvikles, kan derfor ikke forstås således, at den sigter til det forhold, at overskudsmængderne absorberes af markedet.

Hvad angår målet med tiltrædelsesaktens bilag IV, punkt 4, stk. 2, er målet navnlig at undgå skader på markedsordningen for landbrugsprodukter, navnlig skader, der påvirker prisdannelsen, og som er frembragt på grund af oparbejdelsen af unormale mængder af landbrugsprodukter i de nye medlemsstater før deres tiltrædelse af Unionen. For at bevare den effektive virkning af tiltrædelsesaktens bilag IV, punkt 4, stk. 2, må det således fastslås, at målet med denne bestemmelse også er at korrigere virkningerne af forstyrrelser forårsaget af afsætningen af overskudsmængderne på det indre marked.

De foranstaltninger, som Kommissionen har pligt til at indføre i medfør af punkt 4, stk. 4, gør det derfor muligt at sikre enten forebyggelsen af forstyrrelser forårsaget af afsætningen af disse overskudsmængder på det indre marked eller en kompensation for de økonomiske virkninger af disse forstyrrelser. De overskudsmængder, som fandtes på de nye medlemsstaters område den 1. maj 2004, fjernes i medfør af denne ordning i princippet fra markedet for deres regning, navnlig ved eksport af overskudsmængderne uden for det indre marked eller ved destruktion heraf.

Endelig angiver tiltrædelsesaktens bilag IV, punkt 4, stk. 2, ikke, at de nye medlemsstater har pligt til selv at afvikle overskudsmængderne. Desuden kan Kommissionen, når den udøver de kompetencer, som den er tillagt i medfør af tiltrædelsesakten på området for den fælles landbrugspolitik med hensyn til gennemførelse af de regler, som er fastsat ved nævnte akt, anvende en vid skønsbeføjelse, således at det kun er i tilfælde af, at en foranstaltning truffet på dette område er åbenbart uegnet i forhold til det mål, som den kompetente institution ønsker at forfølge, at lovligheden af en sådan foranstaltning påvirkes. Det kan derfor ikke udelukkes, at en ordning, i medfør af hvilken destruktionen eller eksporten uden for det indre marked af de overskudsmængder, som fandtes på de nye medlemsstaters område på tiltrædelsesdatoen, sikres af Fællesskabet, og omkostningen ved disse operationer derefter overvæltes på de nye medlemsstater, også er forenelig med tiltrædelsesaktens bilag IV, punkt 4, stk. 2.

(jf. præmis 40, 41, 43 og 46-48)